b'\n_START_ARTICLE_\nBombarda\n_START_PARAGRAPH_\nBombarda (iz latinskega bombus \xe2\x80\x93 grmenje, bu\xc4\x8danje in ardere - goreti), srednjeve\xc5\xa1ki top ali mo\xc5\xbenar velikega kalibra s sprednjim ponjenjem, ki se je uporabljal predvsem med obleganji za streljanje kamnitih krogel. Ime bombarda se je prvi\xc4\x8d pojavilo na skicah v francoskih zgodovinskih spisih okoli leta 1380. Iz njega izhaja sodobni izraz bombardiranje. _NEWLINE_Bombarde so lahko izstreljevale razli\xc4\x8dne izstrelke, na primer kamnite in kovinske krogle, \xc5\xbeare\xc4\x8de predmete in obte\xc5\xbeene krpe, prepojene z \xc5\xbeganim apnom ali gr\xc5\xa1kim ognjem.\n_START_SECTION_\nZnameniti primerki\n_START_PARAGRAPH_\nZnamenit primerek bombarde je Mons Meg. Izdelana je bila okoli leta 1449 za burgundskega vojvodo Filipa Dobrega, ki jo je zatem podaril \xc5\xa1kotskemu kralju Jakobu II.. Oro\xc5\xbeje je bilo zelo mo\xc4\x8dno in se je uporabljalo za ru\xc5\xa1enje grajskih obzidij. Mons Meg je lahko streljala 180 kg izstrelke in je spadala med najve\xc4\x8dje topove svojega \xc4\x8dasa. Sedaj je razstavljena na edinbur\xc5\xa1kem gradu. _NEWLINE_Drugi poznani super topovi iz 15. stoletja sta iz \xc5\xbeeleza skovana Pumhart von Steyr in Dulle Griet in iz brona uliti Faule Mette, Faule Grete in Grose Bochse. Top Car iz poznega 16. stoletja je bil zgolj razstavni eksponat._NEWLINE_Dardanelski top, ki ga je v Osmanskem cesarstvu leta 1464 izdelal Munir Ali, je tehtal 18,6 ton in je bil dolg 518 cm. Streljal je kamnite krogle s premerom do 63 cm. _NEWLINE_Bombarde so izpodrinili topovi, ki so uporabljali \xc5\xbeelezne izstrelke manj\xc5\xa1ega kalibra in mo\xc4\x8dnej\xc5\xa1i smodnik.'